
Αθήνα, 28 Ιουλίου 2011
ΕΠΙΚΗΔΕΙΟΣ ΛΟΓΟΣ ΑΠΟ ΤΟΝ ΑΝΑΠΛΗΡΩΤΗ ΔΗΜΑΡΧΟ ΜΟΣΧΑΤΟΥ-ΤΑΥΡΟΥ, κ. ΠΕΤΡΟ ΔΗΜΗΤΡΙΟΥ

Ως αναπληρωτής Δημάρχου Μοσχάτου-Ταύρου, εκπροσωπώ τον Δήμαρχο Ανδρέα Ευθυμίου και το Δημοτικό Συμβούλιο σε αυτό το δύσκολο αποχαιρετισμό για τον Μιχάλη Κακογιάννη. 
Μιχάλης Κακογιάννης: Ο Κακογιάννης, ο Κύπριος, ο Έλληνας, ο Κοσμοπολίτης. Ένας από τους σημαντικότερους δημιουργούς του κινηματογράφου και της τέχνης έφυγε από κοντά μας. Ένας δημιουργός με όλη τη σημασία της λέξης, ένας άνθρωπος που αγάπησε την Ελλάδα. Αυτή του την αγάπη την μετέφερε σε όλο τον κόσμο μέσα από το έργο του, με το πάθος και το ταλέντο του.

Το έργο του αείμνηστου Κακογιάννη είναι παγκόσμια αναγνωρισμένο από το σύνολο των ανθρώπων του πολιτισμού και της τέχνης. Ήταν ο δημιουργός που βοήθησε την μετεμφυλιακή Ελλάδα να αναδειχτεί στο εξωτερικό. Έλαβε πολλές διακρίσεις στην πολύχρονη πορεία του και επισφράγισε το έργο του με τη δημιουργία του Ιδρύματος Κακογιάννη που έχει την έδρα του εδώ, στο Δήμο μας.

Μέσα από το ίδρυμά του και πέρα από το καλλιτεχνικό του έργο που αφήνει πλούσια παρακαταθήκη στις επόμενες γενιές, θα συνεχίσει να προσφέρει για πάντα. Στην τέχνη, στον πολιτισμό, στους νέους και σε όλους όσους θα γίνονται αποδέκτες της κουλτούρας που ο ίδιος θέλησε να μεταδώσει μέσω του Ιδρύματός του. Με το έργο του Ιδρύματος φρόντισε να εξασφαλίσει τις συνθήκες εκείνες που θα αποτελέσουν διέξοδο δημιουργίας για πλήθος καλλιτεχνών και δημιουργών, τόσο της Ελλάδας όσο και του εξωτερικού.

Ο Κακογιάννης δεν σταμάτησε να αγωνίζεται για όσα πίστεψε. Πίστεψε στην ομορφιά και την ιδιαιτερότητα της Ελλάδας και πάλεψε με το έργο του να την προσφέρει ως θέαμα πρωτόγονα γοητευτικό και αυθεντικά ιδιαίτερο σε ένα παγκόσμιο κοινό. Η ματιά του, φρέσκια και πρωτοπόρα για τα δεδομένα της εποχής, πάλευε να ξεπεράσει τις ηθικές δεσμεύσεις μιας Ελλάδας «κρυμμένης» σε φραγμούς παρελθόντων νοοτροπιών. Ο ίδιος δημιουργός, συνέχισε να μάχεται και να προσφέρει, φτάνοντας να φύγει πλήρης ημερών και απολύτως ικανοποιημένος για το έργο που αφήνει πίσω του. 

Ο Δήμος Ταύρου στο παρελθόν και τώρα ο Δήμος Μοσχάτου-Ταύρου συνεργάζεται δημιουργικά με το Ίδρυμα Μιχάλη Κακογιάννη και θα συνεχίζει να συνεργάζεται. Ήδη το Δημοτικό Συμβούλιο της πόλης μας εξέδωσε ψήφισμα, σύμφωνα με το οποίο, αναγνωρίζοντας την ιδιαίτερη αξία του εκλιπόντος δημιουργού, αποφάσισε μεταξύ άλλων να επεκταθεί η αποτελεσματική μέχρι στιγμής συνεργασία με το ίδρυμα Μιχάλη Κακογιάννη. Στόχος η ακόμα μεγαλύτερη προσφορά στους πολίτες και τον πολιτισμό μας. Παράλληλα, προκειμένου να τιμηθεί ακόμα περισσότερο η μνήμη του, θα μετονομαστεί ένας δρόμος του Δήμου μας σε οδό ΜΙΧΑΛΗ ΚΑΚΟΓΙΑΝΝΗ.

Σήμερα, χαιρετάμε έναν άνθρωπο που με την ευαίσθητη ματιά του κατάφερε να μεταδώσει το πάθος του σε γενιές ελλήνων. Έναν δημιουργό που με αφοσίωση και ήθος εργάστηκε να βγει η Ελλάδα στο εξωτερικό. Έναν διανοούμενο που με τη διαρκή πνευματική του προσφορά κατάφερε να τροφοδοτήσει με πρότυπα και αξίες το κοινό και την εποχή του. Κι αυτό σε περιόδους με ιδιαιτερότητες, δυσκολίες και μεγάλες αμφισβητήσεις. 

Σήμερα, χαιρετάμε εδώ, στο χώρο του ιδρύματός του, τον άνθρωπο, τον δημιουργό, τον Κύπριο, τον Έλληνα, τον Κοσμοπολίτη. Είμαστε πραγματικά ιδιαίτερα συγκινημένοι για αυτή την απώλεια. Καλό σου ταξίδι Μιχάλη Κακογιάννη.[image: image2.png]

